Wahren-keskus toimii entisissä teollisuusrakennuksissa. Walter Runebergin suunnittelema patsas esittää teollisuusmies Axel Wilhelm Wahrenia.
Forssassa on useita **kulttuurin** alan toimijoita ja toimintoja.

Tiedotusvälineet
----------------

Forssassa on vuodesta 1917 ilmestynyt Forssan Lehti. Muutamaa suurpyhää lukuun ottamatta lehti ilmestyy nykyään päivittäin. Lehti on puoluekannaltaan sitoutumaton, ja se haluaa toimia Lounais-Hämeen maakunnallisena äänenkannattajana. Lehteä julkaisee nykyään Keskisuomalainen Oyj. 

Sanomalehtitoiminnan alkuunpanija oli Esko Aaltonen, joka perusti Forssaan Suomen ensimmäisen maaseudulla toimivan kirjapainon. (Forssan Kirjapaino) Nykyinen kirjapainotalo valmistui Viksbergiin vuonna 1997. Painon omistaa Nykyään PunaMusta media.

Forssan lehden keskiviikkonumero jaetaan suurjakeluna joka talouteen Forssan talousalueen lisäksi Loimaalla ja Urjalassa. Lisäksi joka toinen keskiviikko ilmestyy Kotiseutulainen seitsemän kunnan alueella. Kustantaja: MAK-Media Oy. Lehtiä jakaa alueella varhaisjakeluyhtiö Ilves Jakelu Oy ja suorajakelun mukana ilmaislehtiä Jakelujuniorit Oy. Molemmat kuuluvat Keskisuomalainen-konserniin. Aiemmin alueella julkaistu Seutu-Sanomat jäi tauolle 2020 koronaepidemian mukanaan tuomien mainostulojen putoamisen johdosta. Myöhemmin tehtiin päätös lopettaa lehti kokonaan ja aiemmin joka toinen viikko jaelluista Forssan lehden suurjakelusta tehtiin viikoittainen.

Aikaisemmin Forssassa oli pienimuotoista TV-lähetystoimintaa kaapeliverkossa Forssavisio-nimisellä paikallistelevisiokanavalla. Ohjelmistoon kuuluivat muun muassa valtuuston kokousten, vanhaintanssien ja joidenkin urheiluotteluiden esittäminen. Vuonna 2006 kanava lopetti toimintansa.

Kehräämöalue
------------

Holjat Markkinat vuonna 2007.
Pick-Nick-harrasteajoneuvotapahtuma järjestetään Pilvenmäen raviradalla.
Historiallinen kehräämöalue kaupungin liikekeskustasta länteen toimii nykyään Forssan kulttuurikeskuksena. Esimerkiksi Hämeen ammattikorkeakoulun tilat ovat siellä. Lisäksi alueelta löytyy Forssan kaupunginkirjasto, museoita, ravintoloita, keilahalli, Nuorten Työpaja ja Kehräämön nuorisotila. Kirjaston yhteydessä toimii näyttelytila Vinkkeli.

Vapaa sivistystyö
-----------------

Forssan työväenopisto aloitti toimintansa vuonna 1920. Sen jälkeen oppilaitoksena nimenä on ollut Forssan kansalaisopisto, Forssan aikuisopisto ja vuodesta 2008 lähtien Wahren-opisto. Opistolla ryhmiä kaikenikäisille. Opisto antaa taiteen perusopetusta teatterin ja käsityön alalla.

Wahren-opisto on osa *Wahren-keskusta*, joka yhdistää Forssan kulttuuri- ja koulutuspalvelut saman nimikkeen alle. Wahren-opiston lisäksi keskukseen kuuluvat kirjasto, kuvataidekoulu, musiikkiopisto ja Forssan museo. Vuonna 1984 perustettu Forssan lasten ja nuorten kuvataidekoulu on sijainnut aiemmin Tölöllä, Wahreninkadulla ja Ojakadulla (Haudankorvan vanhassa koulussa) ennen siirtymistään Kehräämöalueelle. Lounais-Hämeen musiikkiopisto puolestaan on ollut toiminnassa vuodesta 1964 lähtien.

Forssan teatteri on toiminut vuodesta 1980 lähtien. Teatteri niin sanottu B-teatteri eli ammattijohtoinen harrastajateatteri. Vuodesta 2003 ohjaajana on toiminut Pekka Lara. Teatterissa on keskimäärin kolme ensi-iltaa esityskaudessa. Esityksistä kaksi on suunnattu aikuisille ja yksi lapsille. Teatteritalona on entinen suojeluskuntatalo, jonka sijaitsee aivan keskustassa torin länsilaidalla.

Museot
------

Forssassa on neljä museota, joista kolme sijaitsee kehräämöalueella. Forssan tekstiilimuseo Tyyki sijaitsee entisessä valimossa Kuhalankosken länsirannalla, Forssan luonnonhistoriallinen museo samassa rakennuksessa kirjaston kanssa ja Forssan museo entisessä pumpulimakasiinissa. Forssan museo tunnettiin aiemmin nimellä Lounais-Hämeen museo, ja siellä voi tutustua seutukunnan historiaan. Kalliomäen II linjalla sijaitsee Ronttismäen tehtaalaismuseo, joka kertoo tehtaiden työväen asuinoloista.

Tapahtumia
----------

Forssassa järjestetään vuosittain Holjat Markkinat -musiikkitapahtuma Forssan torilla sekä Pick-Nick-harrasteajoneuvotapahtuma Pilvenmäen raviradalla. Elävien kuvien teatterissa järjestetään vuosittain syyskuussa kansainväliset mykkäelokuvafestivaalit.

Perinteeksi on muodostunut myös vuosittainen Suvi-illan maraton, joka on noussut Suomen toiseksi suurimmaksi maratonjuoksutapahtumaksi Helsinki City Marathonin jälkeen. Suvi-ilta järjestetään aina juhannusta edeltävänä viikonloppuna.

Forssassa sijaitsee Pilvenmäen ravirata, jolla pidettiin kuninkuusravit viimeksi (neljättä kertaa) vuonna 2022.

Ruokakulttuuri
--------------

Forssan pitäjäruoaksi nimettiin 1980-luvulla sian teurasjätteistä keitetty *pylsy*.

Urheilu
-------

* Forssan Alku (Koripallo, naisten SM-liiga)
* Forssan Palloseura, jääkiekko (Mestis)
* Forssan Jalkapalloklubi pelaa alemmissa sarjoissa jalkapalloa.
* Forssan Suupparit, Salibandy
* Forssan Salama, yleisurheilu

* Aiemmin toiminut Forssan Koripojat on lopettanut aktiivitoiminnan. Kaupungin kahden koripalloseuran yhteisesti pyörittämä Feeniks Basket vastaa koripallon junioritoiminnasta.

Katso myös
----------

* Luettelo Forssan julkisista taideteoksista ja muistomerkeistä

Lähteet
-------

1. ↑   *forssanlehti.fi*. Viitattu 3.12.2021.
2. ↑  Forssan Kehräämöalue Forssan kaupunki.  Arkistoitu 26.2.2012. Viitattu 19.8.2012.
3. ↑  Nuorisotoimi Forssan kaupunki.  Arkistoitu 26.2.2012. Viitattu 19.8.2012.
4. ↑  Näyttelytila Vinkkeli Wahren-keskus.  Arkistoitu 23.9.2013. Viitattu 19.8.2012.
5. ↑  Wahren-opisto, Historiaa Wahren-keskus.  Arkistoitu 5.3.2016. Viitattu 19.8.2012.
6. ↑  Wahren-keskus Wahren-keskus.  Arkistoitu 12.10.2012. Viitattu 19.8.2012.
7. ↑  Koulun historia vuosilukuina Wahren-keskus.  Arkistoitu 7.3.2016.
8. ↑  Musiikkiopisto, Yleistä Wahren-keskus.  Arkistoitu 4.2.2013. Viitattu 19.8.2012.
9. ↑  Teatterin esittely Forssan teatteri.  Arkistoitu 6.4.2013. Viitattu 19.8.2012.
10. ↑  Ohjelmistomme kautta aikojen Forssan teatteri. Viitattu 19.8.2012. [vanhentunut linkki]
11. ↑  Liite: Hämeen maakunnallisesti arvokkaat rakennusperintökohteet: kohdekuvaukset, Forssa (PDF) Hämeen liitto. Viitattu 19.8.2012. [vanhentunut linkki]
12. ↑  Tekstiilimuseo Tyyki Forssan museo.  Arkistoitu 18.4.2012. Viitattu 19.8.2012.
13. ↑  Forssan Luonnonhistoriallinen Museo, Sijainti & yhteystiedot Forssan Luonnonhistoriallinen Museo.  Arkistoitu 4.7.2008. Viitattu 19.8.2012.
14. ↑  Forssan museo Forssan museo.  Arkistoitu 10.12.2014. Viitattu 19.8.2012.
15. ↑  Ronttismäen tehtaalaismuseo Forssan museo.  Arkistoitu 24.11.2015. Viitattu 19.8.2012.
16. ↑  Holjat Markkinat Holjat Markkinat.  Arkistoitu 10.7.2013. Viitattu 19.8.2012.
17. ↑  Pick-Nick harrasteajoneuvo tapahtuma Pick-Nick. Viitattu 19.8.2012.
18. ↑  Etusivu Mykkäelokuvafestivaalit 31.8.-2.9.2012. Viitattu 19.8.2012.
19. ↑  Forssan Suvi-ilta 16.6.2012  12.6.2012. Forssan kaupunki. Viitattu 19.8.2012. [vanhentunut linkki]
20. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 66. Helsinki: Patakolmonen Ky.